
AVIZ

asupra proiectului de Lege privind aprobarea Ordonanţei de urgenţă a Guvernului nr.16/2016 pentru completarea anexei la Ordonanţa de urgenţă a Guvernului nr.36/2013 privind aplicarea în perioada 2013-2018 a unor măsuri de protecţie socială acordată persoanelor disponibilizate prin concedieri colective efectuate în baza planurilor de disponibilizare, precum şi alte măsuri

În conformitate cu prevederile art. 95 și 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, în procedură de urgență, spre dezbatere şi avizare, cu proiectul de Lege privind aprobarea Ordonanţei de urgenţă a Guvernului nr.16/2016 pentru completarea anexei la Ordonanţa de urgenţă a Guvernului nr.36/2013 privind aplicarea în perioada 2013-2018 a unor măsuri de protecţie socială acordată persoanelor disponibilizate prin concedieri colective efectuate în baza planurilor de disponibilizare, precum şi alte măsuri, trimis cu adresa Plx. 324 din 13 septembrie 2016, înregistrat cu nr. 4c-11/944 din 14 septembrie 2016.

Conform dispoziţiilor art. 75 alin. 1 din Constituţia României, republicată şi ale art. 92 (alin). 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat, proiectul de Lege în ședința din 5 septembrie 2016.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut inițiativa legislativă în şedinţa din 7 noiembrie 2016.


Proiectul de Lege are ca obiect de reglementare pe de o parte, instituirea derogării de la prevederile art. 10 din Ordonanța Guvernului nr.29/2013 privind reglementarea unor măsuri bugetare, în sensul acordării venitului lunar de completare prevăzut de Ordonanța de urgență a Guvernului nr.36/2013 și persoanelor disponibilizate de la Compania Națională a Uraniului, iar pe de altă parte, completarea anexei din ordonanța de urgență mai sus arătată. 

Membrii Comisiei au examinat inițiativa legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 432 din 5 mai 2016 și avizul favorabil al Consiliului economic și social nr. 1754 din 26 aprilie 2016.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a inițiativei legislative. 

În raport de obiectul şi conţinutul reglementării, inițiativa legislativă face parte din categoria legilor ordinare.

